szerda, 12.09.2018 – vasárnap, 16.09.2018
2018. szeptember 12–16. között kibővült tartalommal érkezik a Humen Fesztivál. A korábbi évek filmfesztiválját idén színházi és táncelőadások és egy pop-up kiállítás színesítik. A fesztivál szervezője, a Humen Media Hungary az egyetlen, ingyenesen hozzáférhető LMBTQ médiumot, a Humen Magazint kiadó cégcsoport fontosnak tartja, hogy a minőségi meleg kultúrát megmutassa a nyitott és érdeklődő hazai és nemzetközi közönségnek. Az esemény idején fontos társadalmi folyamatokkal foglalkozó kerekasztal-beszélgetésekre is sor kerül.
2018-ban 6 nemzetközi sikerfilmet láthatnak az érdeklődők a Művész moziban. Szeptember 13-án vetítik Mikko Mäkelä finn rendező Egy pillanat a nádasban című romantikus filmjét, amely a 2017-es BFI Londoni Filmfesztiválon debütált. Szeptember 14-én két filmmel is készülnek a szervezők. Az Álomhajó című német dokumentumfilm Tristan Ferland Milewski rendezésében a tavalyi Berlinalén mutatkozott be, majd a Súlyos színek című brazil dráma látható, amely a legjobb LMBTQ témájú filmnek járó Teddy-díjat kapta az idei Berlinalén. Szeptember 15-én 18 órai kezdettel a Mario a foci előítéletes világáról mesél, amelyben nyíltan melegnek lenni egyáltalán nem ajánlott; a svájci romantikus drámát egy holland film, a Csak barátok követi. Szeptember 16-án a Sundance Filmfesztivál fődíját elnyerő amerikai dráma, a Cameron Post rossz nevelése zárja a sort.
A programokról további információ a fesztivál weboldalán található.
Location: Budapest, Művész mozi (1066 Budapest, Teréz körút 30.)